KIRJALLINEN KYSYMYS E-0657/03 esittäjä(t): Alexandros Alavanos (GUE/NGL) komissiolle. Luonnonkatastrofien Kykladien saarille aiheuttamien tuhojen korvaaminen.



Virallinen lehti nro 268 E , 07/11/2003 s. 0116 - 0117



KIRJALLINEN KYSYMYS E-0657/03 esittäjä(t): Alexandros Alavanos (GUE/NGL) komissiolle (6. maaliskuuta 2003) Aihe: Luonnonkatastrofien Kykladien saarille aiheuttamien tuhojen korvaaminen Viime päivien jatkuvat rankkasateet ovat aiheuttaneet odottamattomia tuhoja useimmilla Kykladien läänin saarista, jotka on myös julistettu hätätilaan. Maanvyörymät ja -vajoamat ovat tuhonneet lähes koko tieverkoston, ja jokien tulviminen on tuhonnut lähes täysin pieniä patoja, muureja ja pengerryksiä, jonka seurauksena suuria maa-alueita maaseudulla ja kaupungeissa on peittynyt vesimassojen alle. Koska nämä tuhoisat tulvat ovat aiheuttaneet haittaa valtaosalle väestöstä sekä vakavia ja pitkäaikaisia seurauksia elinolosuhteille ja alueen taloudelliselle vakaudelle, kysyn komissiolta seuraavaa: 1. Tutkiiko yhteisö mahdollisuutta myöntää Kykladien saarialueelle rahoitusta asetuksen (EY) N:o 2012/2002(1) 2 artiklan 2 kohdan perusteella, jossa annetaan mahdollisuus myöntää Euroopan unionin solidaarisuusrahastosta tukea alueelle, jota on koetellut poikkeuksellinen katastrofi, silloinkin, kun asetuksen määriä koskevat arviointiperusteet eivät täyty? 2. Voidaanko rakennerahastojen varoja käyttää vahinkojen korvaamiseen? 3. Voidaanko maaseudun kehittämisohjelman varoja käyttää erityisesti pengerrysten korjaamiseen ja tulvien aiheuttamien vahinkojen korvaamiseen? (1) EYVL L 311, 14.11.2002, s. 3. Michel Barnier'n komission puolesta antama vastaus (9. huhtikuuta 2003) Komissio pahoittelee Kykladien saarten ja muiden ankarien luonnonolosuhteiden koettelemien Kreikan alueiden asukkaille viime aikoina aiheutuneita vahinkoja. Euroopan unionin solidaarisuusrahaston toimenpiteet voidaan käynnistää ainoastaan asianomaisen maan viranomaisten laatiman tukihakemuksen perusteella. Kreikan viranomaiset ovat ilmoittaneet aikovansa tehdä tällaisen hakemuksen. Hakemukset on toimitettava Euroopan unionin solidaarisuusrahastosta annetun asetuksen(1) mukaisesti kymmenen viikon kuluessa katastrofiin liittyneen ensimmäisen vahingon aiheutumispäivästä. Parlamentin jäsenen mukaan tuhoja ei voida pitää neuvoston asetuksessa tarkoitettuna suurkatastrofina; suurkatastrofin aiheuttamien tuhojen on oltava vähintään 3 miljardia euroa tai 0,6 prosenttia kyseisen valtion bruttokansantulosta (BKTL). Parlamentin jäsen viittasi Euroopan unionin solidaarisuusrahastosta annetun asetuksen 2 artiklan 2 kohdan säännöksiin, joiden perusteella unioni myöntää varoja vahinkoja kärsineille alueille. Artiklan mukaan rahastosta voidaan myöntää tukea alueelle poikkeuksellisissa tilanteissa, kun aluetta on koetellut sellainen poikkeuksellinen katastrofi, jolla on vakavia ja pitkäaikaisia vaikutuksia huomattavan väestönosan elinoloille ja talouden vakaudelle alueella. Jos komissio katsoo, että sille toimitetut tiedot osoittavat perusteiden täyttyvän, sen on annettava budjettivallan käyttäjälle ehdotus solidaarisuusrahaston toimenpiteiden käynnistämiseksi. Rakennerahastoja koskevan lainsäädännön, erityisesti 21. kesäkuuta 1999 annetun neuvoston asetuksen (EY) N:o 1260/1999(2), samoin kuin Kreikkaa koskevaan yhteisön tukikehykseen ja Etelä-Egean aluetta varten ohjelmakaudeksi 20002006 laadittuun toimenpideohjelmaan sisältyvien sopimusten perusteella myös Euroopan aluekehitysrahastosta (EAKR) voidaan myöntää määrärahoja Kykladien saarten viimeaikaisten huonojen sääolosuhteiden vahingoittamien julkisten infrastruktuurien kunnostamiseen. Komissio ei ole saanut Kreikan viranomaisilta tähän mennessä mitään tietoja huonojen sääolosuhteiden vaikutuksista Kykladien saarialueen pengerryksiin ja patoihin. Euroopan maatalouden ohjaus- ja tukirahastosta (EMOTR) voidaan myöntää yhteisön tukea vahingoista kärsineiden alueiden maataloustuotannon elvyttämiseen. Tämä koskee myös pengerrysten korjaamista ja tulvavesien leviämisen estämistä. Kreikan viranomaiset päättävät tarvittaessa EAKR:n ja EMOTR:n käytöstä Kreikkaa koskevien toimenpideohjelmien hallintoa koskevien voimassa olevien menettelyjen mukaisesti. (1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta. (2) EYVL L 161, 26.6.1999.